Angie Motshekga kap terug na bewerings van korrupsie | Maroela Media
Angie Motshekga, minister van basiese onderwys, het Dinsdag met groot ontsteltenis gereageer op bewerings rakende haar man se kwansuise betrokkenheid by die vervaardiging en verskaffing van sanitêre middels aan skole gedurende die Covid-19-pandemie.
"Die aantygings is absoluut onwaar en heeltemal kwaadwillig," het die minister Dinsdag in 'n verklaring verduidelik.
"Dr. Mathole Motshekga … besit of beplan nie om 'n fabriek te besit wat handreiniger of persoonlike beskermingstoerusting aan skole vervaardig of voorsien nie," het sy gesê.
Dr. Motshekga is 'n parlementêre lid asook 'n professor in wetgewing en politieke wetenskap.
Luidens die verklaring het bewerings oor Motshekga se man onlangs op sosiale media die lig gesien. Dít nadat verskeie ander ministers by bewerings van korrupsie gedurende die Covid-19-pandemie betrek is.
Volgens Motshekga is die bewerings teen haar man nié net 'n poging om die minister van onderwys met korrupsie te verbind nie, maar ook desperate en vergesogte leuens wat geïgnoreer moet word.
Maroela Media het vroeër berig die minister van gesondheid, dr. Zweli Mkhize, het die afgelope naweek ook teruggekap ná bewerings op sosialemediaplatforms dat hy 'n fabriek besit wat persoonlike beskermingstoerusting (PPE) vervaardig.
"Ons wil dit uitdruklik stel dat min. Mkhize nie 'n PPE-vervaardigingsmaatskappy besit nie en dat hy op geen manier betrokke is by die vervaardiging van PPE's nie.
"In afwagting van enige verdere fopnuus wil ons dit ook onomwonde stel dat niemand in min. Mkhize se familie betrokke is by die vervaardiging, verkoop of verspreiding van persoonlike beskermingstoerusting nie," het dr. Lwazi Manzi, Mkhize se woordvoerder, gesê.
Angie Motshekga koronavirus korrupsie
Daar is net eending wat gaan werk vir julle ANC kommuniste en dit is belasting boikot so nie gaan die geplunder nooit stop nie. Cyril gaan dit ook nie stop nie want julle is almal saam in die geplunder. Cyril was adjunk pres toe zuma en die guptas so geplunder het hy het nie n woord gerep nie hoekom gaan hy nou iets se. Die hele lot van julle hoort in die tronk.